ՀԱՍՏԱՏՎԱԾ ԵՆ

Եվրասիական տնտեսական
բարձրագույն խորհրդի
«21» ապրիլի 2015 թվականի
թիվ 33 որոշմամբ

2015 թվականի համար Եվրասիական տնտեսական միության միջազգային գործունեության

ՀԻՄՆԱԿԱՆ ՈՒՂՂՈՒԹՅՈՒՆՆԵՐԸ

I. Եվրասիական տնտեսական միության միջազգային գործունեության վերաբերյալ հիմնական դրույթները

Սույն փաստաթուղթը մշակվել է Եվրասիական տնտեսական բարձրագույն խորհրդի 2014 թվականի դեկտեմբերի 23-ի թիվ 99 որոշմամբ հաստատված՝ Եվրասիական տնտեսական միության կողմից միջազգային համագործակցություն իրականացնելու կարգի 5-րդ կետին համապատասխան։

Եվրասիական տնտեսական միության միջազգային գործունեության հիմնական ուղղությունները (այսուհետ համապատասխանաբար՝ Միություն, հիմնական ուղղություններ) ձևավորվել են «Եվրասիական տնտեսական միության մասին» 2014 թվականի մայիսի 29-ի պայմանագրի (այսուհետ՝ Պայմանագիր) 7-րդ հոդվածի իրագործման շրջանակներում՝ հաշվի առնելով Պայմանագրի 4-րդ հոդվածում նշված՝ Միության նպատակները, և ուղղված են Միության՝ որպես միջազգային ասպարեզում վստահելի, կանխատեսելի գործընկերոջ դիրքավորմանը։

Միջազգային գործունեությունը ներառում է երրորդ պետությունների, միջազգային կազմակերպությունների և միջազգային ինտեգրացիոն միավորումների հետ Միության միջազգային համագործակցությունը (այսուհետ՝ միջազգային համագործակցություն), ինչպես նաև Միության կողմից դրանց հետ միջազգային պայմանագրերի կնքումն այն հարցերի վերաբերյալ, որոնք վերապահված են դրա իրավասությանը՝ կա՛մ ինքնուրույն, կա՛մ Միության անդամ պետությունների (այսուհետ` անդամ պետություններ) հետ համատեղ։

Միջազգային համագործակցությունը ներառում է Միության մարմինների պաշտոնական ներկայացուցիչների և պաշտոնատար անձանց, անդամ պետությունների ներկայացուցիչների կապը երրորդ պետությունների, միջազգային կազմակերպությունների և միջազգային ինտեգրացիոն միավորումների պաշտոնական ներկայացուցիչների հետ, միջազգային բնույթի միջոցառումներին, այդ թվում` շնորհանդեսներին, համաժողովներին, սեմինարներին մասնակցությունը:

Միության միջազգային գործունեությունը (այսուհետ` միջազգային գործունեություն) իրականացվում է Պայմանագրով և Միության շրջանակներում կնքված միջազգային պայմանագրերով սահմանված իրավասությունների սահմաններում և ոլորտներում:

Համագործակցության և երրորդ պետությունների, միջազգային կազմակերպությունների, այդ թվում՝ Առևտրի համաշխարհային կազմակերպության (ԱՀԿ), և միջազգային ինտեգրացիոն միավորումների հետ պայմանագրերի կնքման առնչությամբ միջազգային գործունեությունն իրականացվում է անդամ պետությունների իրավունքներն ու օրինական շահերը հնարավորության սահմաններում առավելագույնս հաշվի առնելով` համերաշխության, փոխադարձ բացության, պատասխանատվության և անդամ պետությունների շահերի առաջնահերթության սկզբունքների հիման վրա:

II. 2015 թվականի համար միջազգային գործունեության ուղղությունները

Միության կողմից միջազգային գործունեություն իրականացնելիս 2015 թվականին առաջնահերթ են համարվում հետևյալ ուղղությունները`

միջազգային գործընկերների (միջազգային կազմակերպությունների, երրորդ պետությունների կառավարությունների, տարածաշրջանային ինտեգրացիոն միավորումների, բիզնես համայնքի) հետ փոխգործակցություն` համագործակցության հնարավոր ձևերը և կոնկրետ ուղղությունները բացահայտելու, Միության մասին դրական պատկերացում ձևավորելու, ինչպես նաև Միության մասին տեղեկություններ տարածելու նպատակով, այդ թվում` եվրասիական ինտեգրացիոն գործընթացի նպատակների և խնդիրների, Միության կողմից ընդունվող ակտերի բովանդակության պարզաբանումը, միջազգային տարբեր հարթակներում շնորհանդեսների անցկացումը (համաժողովներ, ֆորումներ, սեմինարներ);

Միության հետ համագործակցությամբ հետաքրքրված՝ երրորդ պետությունների կառավարությունների, տարածաշրջանային ինտեգրացիոն միավորումների, միջազգային կազմակերպությունների հետ փոխգործակցություն, տեղեկատվական միջոցառումների անցկացում, Միության մարմինների պաշտոնական ներկայացուցիչների կողմից երրորդ պետությունների, տարածաշրջանային ինտեգրացիոն միավորումների, միջազգային կազմակերպությունների ներկայացուցիչների հետ բանակցությունների անցկացում, փոխըմբռնման այնպիսի հուշագրերի կազմում և ստորագրում, որոնցով ապահովվում է Միության միջազգային համագործակցության ընդլայնումը, ինչպես նաև նախկինում ստորագրված՝ համագործակցության կամ փոխըմբռնման հուշագրերի շրջանակներում աշխատանք:

Միջազգային գործունեությունն իրականացվելու է վարչարարության ոլորտում առաջատար փորձի ներդրման և գործելակերպի մոտարկման հարցերի շուրջ երրորդ պետությունների գործադիր իշխանության մարմինների (մաքսային, մրցակցային, սանիտարական, անասնաբուժական, կարանտինային և այլ ծառայություններ) հետ փոխգործակցությամբ;

Միության առևտրատնտեսական գործընկերների հետ փոխգործակցություն՝ անդամ պետությունների կայուն զարգացմանը, տնտեսությունների բազմազանեցմանը, նորարարական զարգացմանը, առևտրի ու ներդրումների ծավալների մեծացմանը և կառուցվածքի բարելավմանը, ինտեգրացիոն գործընթացների խթանմանը, ինչպես նաև միջազգային մակարդակում Միության՝ որպես արդյունավետ ու մրցունակ կազմակերպության, հետագա զարգացմանը նպաստելու նպատակով: Ընդ որում, կարևոր խնդիր է միջազգային գործընկերների հետ երկխոսության, վարչական և համագործակցության մյուս ձևերին առնչվող գործիքների օգտագործումը՝ Միության իրավունքների և շահերի իրագործման, աշխատանքի միջազգային բաժանմանը մասնակցելու արդյունքում բարենպաստ ազդեցություն ձեռք բերելու համար։

~~Միջազգային գործունեությունը նաև ուղղված է Միությունում բելառուսական նախագահության նախաձեռնությունների իրագործմանը (արտաքին տնտեսական գործունեության ոլորտում), այդ թվում՝ «Եվրասիական տնտեսական միության ապրանք» հասկացության խթանմանը, անդամ պետությունների կողմից արտահանման զարգացմանը, անդամ պետություններից մեկի կողմից երրորդ պետությունների նկատմամբ իր շուկայի պաշտպանության միակողմանի միջոցների կիրառման պայմաններում Միության գործունեության մեխանիզմների իրագործմանն ուղղված համատեղ միջոցառումների իրականացմանը։~~ *[Ղազախստանի Հանրապետության առաջարկությունը հանել, Բելառուսի Հանրապետության առաջարկությունը թողնել]։*

III. 2015 թվականի համար միջազգային գործունեության հիմնական ուղղությունների իրագործման միջոցառումներ

2015 թվականին կսկսեն իրագործվել միջնաժամկետ կտրվածքով Միության հիմնական գործընկերների հետ առևտրատնտեսական համագործակցության զարգացման առնչությամբ մոտեցումները (այսուհետ` մոտեցումներ), որոնք հիմք կդառնան Եվրոպական միության, Ազատ առևտրի եվրոպական ասոցիացիայի երկրների, Անկախ պետությունների համագործակցության (ԱՊՀ) մասնակից պետությունների, Սևծովյան տնտեսական համագործակցության կազմակերպության մասնակից պետությունների, Հարավ-արևելյան Ասիայի պետությունների ասոցիացիայի (ՀԱԱՊԱ) և ՀԱԱՊԱ անդամ պետությունների, Չինաստանի Ժողովրդական Հանրապետության, Վիետնամի Սոցիալիստական Հանրապետության, Նոր Զելանդիայի, Հնդկաստանի Հանրապետության, Ինդոնեզիայի Հանրապետության, Հարավաֆրիկյան Հանրապետության, Իսրայելի Պետության և Եգիպտոսի Արաբական Հանրապետության, ինչպես նաև այնպիսի երկրների և ինտեգրացիոն միավորումների հետ Միության փոխգործակցության համար, ինչպիսիք են Հարավային Ամերիկայի երկրների ընդհանուր շուկան (ՄԵՐԿՈՍՈՒՐ) (Արգենտինայի Հանրապետություն, Բրազիլիայի Դաշնային Հանրապետություն, Վենեսուելայի Բոլիվարյան Հանրապետություն, Պարագվայի Հանրապետություն, Ուրուգվայի Արևելյան Հանրապետություն), Խաղաղօվկիանոսյան ալյանսը (նախ և առաջ՝ Պերուի Հանրապետությունն ու Չիլիի Հանրապետությունը), Նիկարագուայի Հանրապետությունը, Իրանի Իսլամական Հանրապետությունը, Թուրքիայի Հանրապետությունը [Հայաստանի Հանրապետության առաջարկությունը հանել, Ղազախստանի Հանրապետությանը՝ պահեստային], Ազատ առևտրի մասին հյուսիսամերիկյան համաձայնագրի (ՆԱՖԹԱ) անդամ երկրները և Աֆրիկայի երկրները։

2015 թվականին մոտեցումների իրագործման հիմնական խնդիրների թվում առանձնանում են Միության, անդամ պետությունների և Վիետնամի Սոցիալիստական Հանրապետության միջև ազատ առևտրի մասին hամաձայնագրի ստորագրումը, համատեղ հետազոտական խմբերի կողմից Հնդկաստանի Հանրապետության, Իսրայելի Պետության և Եգիպտոսի Արաբական Հանրապետության հետ ազատ առևտրի մասին համաձայնագրերի կնքման նպատակահարմարության ուսումնասիրության աշխատանքների կատարումը, ինչպես նաև ՄԵՐԿՈՍՈՒՐ–ի հետ համագործակցության հուշագրի կնքումը, ՀԱԱՊԱ–ի քարտուղարության հետ փոխըմբռնման հուշագրի կնքման վերաբերյալ խորհրդակցությունների ակտիվացումը։

2015 թվականին բանակցություններ են սկսվելու Չինաստանի Ժողովրդական Հանրապետության հետ գործընկերության և համագործակցության մասին համաձայնագրի կնքման վերաբերյալ (եթե Խորհուրդը հավանության արժանացնի տվյալ հարցով Եվրասիական տնտեսական բարձրագույն խորհրդի որոշման նախագիծը)։

Միաժամանակ զարգանալու է երկկողմ փոխգործակցությունը երրորդ երկրների և տարածաշրջանային ինտեգրացիոն միավորումների հետ, այդ թվում՝

ԱՊՀ մարմինների հետ՝ դրանց իրավասության սահմաններում տարբեր հարցերի առնչությամբ, և Միության անդամ չհանդիսացող ԱՊՀ մասնակից պետությունների հետ, որոնք իրավահավասարության, փոխադարձ շահի, հարգանքի և միմյանց հետաքրքրությունները հաշվի առնելու հիմքով համագործակցության պատրաստակամություն են դրսևորում,

Եվրոպական միության հետ, եվրոպական տարածաշրջանում գործունեություն իրականացնող մասնագիտացված կազմակերպությունների հետ (Հավաստագրման հարցերով եվրոպական համագործակցության գլխավոր ասամբլեա, Ստանդարտացման եվրոպական կոմիտե, Էլեկտրատեխնիկայի ստանդարտացման եվրոպական կոմիտե, էներգետիկայի ոլորտի կարգավորողների փոխգործակցության գործակալություն, Էլեկտրահաղորդման ցանցերի օպերատորների եվրոպական համայնք, Գազատրանսպորտային ցանցերի օպերատորների եվրոպական համայնք, Էներգետիկայի ոլորտում եվրոպական կարգավորողների խորհուրդ, Եվրոպական դեղագործական հանձնաժողով, Դեղամիջոցների եվրոպական գործակալություն, Շրջակա միջավայրի և էներգետիկայի կարգավորման հարցերով գործակալություն, Հարկային վարչակազմերի միջեվրոպական կազմակերպություն, Հարկային խորհրդատուների եվրոպական կոնֆեդերացիա և այլն) ու Եվրոպական միության անդամ պետությունների, ինչպես նաև Եվրոպական միության կազմում չներառված եվրոպական պետությունների հետ,

Ասիա-խաղաղօվկիանոսյան տարածաշրջանի ինտեգրացիոն խմբավորումների հետ (ներառյալ Ասիա-խաղաղօվկիանոսյան տնտեսական համագործակցության (ԱԽՏՀ) գծով աշխատանքները շարունակելը. տնտեսական բլոկի նախարարների հանդիպումները, «Կանայք և տնտեսությունը» ֆորումը, ԱԽՏՀ աշխատանքային մարմիններում մասնակցությունը և այլն),

Ասիայի ինտեգրացիոն միավորումների հետ, այդ թվում` Կենտրոնական Ասիայի տարածաշրջանային տնտեսական համագործակցության և Ասիայի պետությունների հետ, հեռանկարային գործընկերների և ֆինանսական ակտիվության խոշոր կենտրոնների, Հոնկոնգի հատուկ վարչական շրջանի, ինչպես նաև Իրանի Իսլամական Հանրապետության, Կորեայի Հանրապետության, Մոնղոլիայի, Թաիլանդի Թագավորության, Ճապոնիայի և մյուսների հետ,

որպես տարածաշրջան՝ Լատինական Ամերիկայի ինտեգրացիոն միավորումների հետ, որտեղ վերջին տասնամյակում նկատվում է տնտեսական ինտեգրման գործընթացների ակտիվացում: Կազմել և կնքել փոխըմբռնման հուշագրեր Ինտեգրման լատինամերիկյան ասոցիացիայի (ԻԼԱ) հանձնաժողովի և գլխավոր քարտուղարության, Խաղաղօվկիանոսյան ալյանսի հետ` Հանձնաժողովի և Լատինական Ամերիկայի ինտեգրացիոն միավորումների միջև երկխոսության ստեղծման գործընթացին պաշտոնական բնույթ հաղորդելու նպատակով, ստեղծել և աստիճանաբար զարգացնել Կարիբյան համայնքի (ԿԱՐԻԿՈՄ), Լատինական Ամերիկայի պետությունների` Արգենտինայի Հանրապետության, Բրազիլիայի Դաշնային Հանրապետության, Վենեսուելայի Բոլիվարյան Հանրապետության, Կոլումբիայի Հանրապետության, Նիկարագուայի Հանրապետության, Պերուի Հանրապետության, Ուրուգվայի Արևելյան Հանրապետության, Չիլիի Հանրապետության, Էկվադորի Հանրապետության և մյուսների հետ փոխգործակցությունը,

Մերձավոր Արևելքի և Հյուսիսային Աֆրիկայի երկրների հետ (այդ թվում` այդ տարածաշրջանում ինտեգրացիոն միավորումների հետ կապի հաստատման հարցի ուսումնասիրություն, Թունիսի Հանրապետության, Սիրիայի Արաբական Հանրապետության հետ համագործակցության հաստատում: Տվյալ տարածաշրջանում Միության առևտրատնտեսական շահերի խթանումը կախված կլինի Սիրիայում իրավիճակի կայունացումից),

Աֆրիկայում ինտեգրացիոն միավորումների հետ` Արևելաաֆրիկյան համայնքի, Հարավաֆրիկյան մաքսային միության, Աֆրիկայի հարավի զարգացման համայնքի (ՍԱԴԿ), Աֆրիկյան միության (այդ թվում` Քենիայի Հանրապետության և Նիգերիայի Դաշնային Հանրապետության հետ փոխգործակցության կարգավորում, Հարավաֆրիկյան Հանրապետության հետ փոխգործակցության շարունակում):

Բազմակողմ համագործակցություն է զարգանալու միջազգային կազմակերպությունների հետ, այդ թվում`

Միավորված ազգերի կազմակերպության (ՄԱԿ) և ՄԱԿ–ի հատուկ կառույցների հետ,

միջկառավարական միջազգային կազմակերպությունների հետ (Համաշխարհային մաքսային կազմակերպություն, Կենդանիների առողջության համաշխարհային կազմակերպություն, Բույսերի կարանտինի և պաշտպանության եվրոպական և միջերկրածովային կազմակերպություն, Միգրացիայի միջազգային կազմակերպություն),

այլ միջազգային կազմակերպությունների (այդ թվում` տարածաշրջանային կազմակերպությունների), միությունների և նմանատիպ հաստատությունների, դրանց ճյուղային մարմինների և կառույցների հետ (Տնտեսական համագործակցության և զարգացման կազմակերպություն (ՏՀԶԿ)), Համաշխարհային բանկ, Միջկառավարական ավիացիոն կոմիտե, Ավտոմոբիլային տրանսպորտի միջազգային միություն, Երկաթուղիների համագործակցության կազմակերպություն, Օդային տրանսպորտի միջազգային ասոցիացիա, Ստանդարտացման միջազգային կազմակերպություն, Միջազգային էլեկտրատեխնիկական հանձնաժողով, Արժեթղթերի հարցերով հանձնաժողովների միջազգային կազմակերպություն, Ապահովագրական վերահսկողների միջազգային ասոցիացիա, «Անհետացման եզրին գտնվող վայրի կենդանական և բուսական աշխարհի տեսակների միջազգային առևտրի մասին» կոնվենցիա, Եվրոստատ, Հավաստագրման հարցերով միջազգային ֆորում, Լաբորատորիաների հավաստագրման միջազգային կազմակերպություն, Oրենսդրական չափագիտության միջազգային կազմակերպություն, Բժշկական արտադրանքը կարգավորողների միջազգային ֆորում, Մարդու համար նախատեսված դեղամիջոցների գրանցմանը ներկայացվող տեխնիկական պահանջների ներդաշնակեցման միջազգային համաժողով, Բանկային վերահսկողության բազելյան կոմիտե, Կենտրոնական և Արևելյան Եվրոպայի երկրների բանկային ասոցիացիա, Ապրանքային նշանների հարցերով միջազգային ասոցիացիա, Էներգետիկայի հարցերով համաշխարհային խորհուրդ, Էներգետիկ խարտիա, Գազ արտահանող երկրների ֆորում (ՕՊԵԿ), Գազի համաշխարհային միություն և Եվրոպայի ու Ասիայի էներգետիկ բորսաներ, Մրցակցային օրենսդրության և քաղաքականության հարցերով փորձագետների միջկառավարական խումբ, Միջազգային մրցակցային ցանց, Կոդեքս Ալիմենտարիուս հանձնաժողով, Բույսերի կարանտինի և պաշտպանության միջազգային կոնվենցիայի քարտուղարություն, ԱՊՀ մասնակից պետությունների՝ բույսերի կարանտինի հարցերով համակարգող խորհուրդ, Եվրոպական միության՝ բույսերի առողջության հարցերով մշտական կոմիտե, Բույսերի կարանտինի և պաշտպանության հարցերով ասիական ու խաղաղօվկիանոսյան հանձնաժողով, Հանցավոր ճանապարհով ստացված եկամուտների օրինականացման և ահաբեկչության ֆինանսավորման դեմ պայքարի եվրասիական խումբ, Հարկերի և ներդրումների հարցերով միջազգային կենտրոն, Էներգետիկայի կարգավորման մարմինների տարածաշրջանային ասոցիացիա, Շանհայի համագործակցության կազմակերպություն և այլ մարմիններ),

ԱՀԿ անդամների և ԱՀԿ քարտուղարության հետ, մասնավորապես` ԱՀԿ մասնագիտացված կոմիտեների շրջանակներում (տվյալ կազմակերպությունում անդամ պետությունների մասնակցության հետ կապված հարցերով` ներառյալ սակագների շուրջ բանակցությունները, Միությանը նոր անդամներ միանալու կապակցությամբ, նոր բազմակողմ առևտրային կանոնների ձևավորման, առևտրային վեճերի կարգավորման, արտաքին առևտրային գործունեության կարգավորման միջոցների, սանիտարական ու ֆիտոսանիտարական միջոցների կիրառման ու տեխնիկական կարգավորման հետ կապված և այլ հարցերով),

Քիմբերլյան գործընթացի շրջանակներում երրորդ պետությունների, ղեկավար և աշխատանքային մարմինների հետ:

Առաջարկվելու է՝

երրորդ երկրների նկատմամբ հատուկ պաշտպանական, հակագնագցման և փոխհատուցման միջոցների կիրառման իրավասության իրագործման շրջանակներում երրորդ երկրների տարածքներ այցերի և այլ միջոցառումների իրականացում,

ներքին շուկայի պաշտպանության միջոցների կիրառման հարցերով երրորդ երկրների, միջազգային ինտեգրացիոն միավորումների և միջազգային կազմակերպությունների հետ փոխգործակցություն (մասնավորապես՝ համապատասխան ուղղվածություն ունեցող ԱՀԿ կոմիտեների նիստերին մասնակցության, Միության ներքին շուկայի պաշտպանության միջոցների առնչությամբ ԱՀԿ–ի՝ վեճերի կարգավորման հարցերով մարմնի միջոցառումներին մասնակցության շրջանակներում),

մասնակցություն մասնագիտացված սեմինարների և փորձագիտական միջոցառումների։

«Եվրասիական տնտեսական միության մասին» պայմանագրի 39-րդ հոդվածին համապատասխան՝ 2015 թվականին կշարունակվեն Միության և անդամ պետությունների արտաքին տնտեսական գործունեության մասնակիցների նկատմամբ երրորդ կողմերի կողմից կիրառվող՝ առևտուրը սահմանափակող միջոցների մոնիթորինգի գծով աշխատանքները, ինչպես նաև անդամ պետությունների հետ համատեղ՝ սահմանափակող միջոցների վերացման ուղղությամբ աշխատանքները։

Կշարունակվի միջազգային գործարար և փորձագիտական համայնքի, այդ թվում՝ Համաշխարհային տնտեսական ֆորումի, «ԷՔՍՊՈ – 2015» համաշխարհային ցուցահանդեսի, առևտրաարդյունաբերկական պալատների, զարգացման տարածաշրջանային բանկերի, «Զարգացող երկրներում տնտեսական ինտեգրումը. մարտահրավերներն ու հնարավորությունները» համաժողովի, Լատինական Ամերիկայի երկրների համար համաշխարհային տնտեսական ֆորումի, Ցորենի հարցերով միջազգային խորհրդի համաժողովի, Գյուղատնտեսական և սննդի արդյունաբերության միջազգային ցուցահանդեսի, ԱՊՀ մասնակից պետությունների միգրացիոն մարմինների ղեկավարների խորհրդի, Ապրանքա–հումքային ֆորում 2015–ի, Համաշխարհային արտադրողների ֆորումի, «Մրցակցության վերաբերյալ համաշխարհային ակնարկ» հրատարակության հետ փոխգործակցությունը, մասնակցությունն այլ ճյուղային ցուցահանդեսներում, ֆորումներում, համաժողովներում, մասնավորապես՝ տրանսպորտի, ավիացիայի, մետաղի վերամշակման, հաստոցաշինության, գյուղատնտեսության և գյուղատնտեսական մեքենաշինության, մետալուրգիայի, տեղեկատվական անվտանգության, պետական գնումների, մրցակցության և հակամենաշնորհային կարգավորման ոլորտներում՝ տնտեսության առանձին ոլորտներում զարգացման համաշխարհային առաջատար փորձն ուսումնասիրելու նպատակով։